స్వామినారాయణ దేవాలయం (చికాగో)

స్వామినారాయణ దేవాలయం, ఇల్లినాయిస్లో స్వామినారాయణ్ సంస్థచే నిర్మించబడిన సాంప్రదాయ హిందూ దేవాలయం. మహంత్ స్వామి మహారాజ్ నేతృత్వంలోని స్వామినారాయణ్ సంస్థ, హిందూమతంలోని స్వామినారాయణ సంస్థకు చెందినది.  ఇటాలియన్ పాలరాయి, టర్కిష్ సున్నపురాయితో చికాగో శివారు బార్ట్‌లెట్‌లో నిర్మించబడిన ఈ దేవాలయం 2004, ఆగస్టు 7న ప్రారంభించబడింది.  పురాతన హిందూ గ్రంథాలలో వివరించిన మార్గదర్శకాల ప్రకారం నిర్మించబడిన ఇల్లినాయిస్‌లోని అతిపెద్ద దేవాలయమిది. 27 ఎకరాలలో విస్తరించివున్న ఈ దేవాలయం ప్రాంగణంలో హవేలీ, ఒక చిన్న పుస్తక దుకాణం కూడా ఉన్నాయి. ఇక్కడ వారానికోసారి సభలు జరుగుతాయి. ప్రతిరోజూ ఆరాధనలు, సందర్శకుల కోసం ఈ దేవాలయం తెరిచే ఉంటుంది. మొత్తం కాంప్లెక్స్ 27 ఎకరాల్లో ఉంది.

దేవాలయ కార్యకలాపాలు 
ఇక్కడ ప్రతివారం భక్తి గీతాలపన, హిందూ గ్రంథాలలోని బోధనలతో ఆధ్యాత్మిక ప్రసంగాలు నిర్వహించబడుతాయి. యువతీయువకుల కోసం హిందూ మతానికి సంబంధించిన బోధనలు, భారతీయ సంగీతం, గుజరాతీ భాషా శిక్షణ వంటి అనేక రకాల కార్యకలాపాలు ఉన్నాయి. యువతీయువకుల ఈవెంట్‌లను నిర్వహించడంలో సహాయం చేయడంతోపాటు భక్తి గీతాలు పాడడం, సాంప్రదాయ నృత్యాలు చేయడం, ఆధ్యాత్మిక ప్రసంగాలు చేయడం ద్వారా ప్రధాన హిందూ పండుగల వేడుకలో పాల్గొంటారు. ప్రతి సంవత్సరం శ్రీరామనవమి, శ్రీకృష్ణజన్మాష్టమి, మహాశివరాత్రి, హోలీ, వినాయకచవితి, దీపావళి మొదలైన పండుగలు నిర్వహించబడుతాయి.

దేవాలయ సంస్థ 
1972లో, ప్రముఖ్ స్వామి మహారాజ్ ఆదేశానుసారం, చికాగోలోని కొంతమంది హిందూ భక్తులు ఆధ్యాత్మిక సమావేశాలను నిర్వహించడానికి వారివారి ప్రాంతాలలో కలుసుకోవడం ప్రారంభించారు. ప్రముఖ్ స్వామి మహారాజ్ నుండి 1974, 1977, 1980లలో చికాగో నగరాన్ని సందర్శించి, పెరుగుతున్న హిందూ జనాభాకు తగిన శాశ్వత స్థలం అవసరమని సూచించాడు. చికాగో శివారు ప్రాంతమైన గ్లెన్ ఎలిన్‌లో నాలుగు ఎకరాల భవనంలో 1984లో, ప్రముఖ స్వామి ఈ భవనంలో దేవతామూర్తులను ప్రతిష్టించి, చికాగో ప్రాంతంలో మొదటి శ్రీ స్వామినారాయణ మందిరాన్ని ప్రారంభించాడు. కొన్ని సంవత్సరాలలో, గ్లెన్ ఎలిన్‌లోని మందిర్‌ను సంఘం మించిపోవడంతో 1994లో బార్ట్లెట్ కొంత భూమిని కొనుగోలు చేశారు.

నిర్మాణం, ప్రారంభోత్సవం 

ఈ దేవాలయ కాంప్లెక్స్ నిర్మాణం వివిధ దశల్లో జరిగింది. 2000, అక్టోబరు 29న ప్రముఖ్ స్వామి మహారాజ్  హవేలీని ప్రారంభించాడు.

దేవాలయ నిర్మాణంకోసం సున్నపురాయి, పాలరాయి, టర్కీ రాళ్ళు  మొదలైనవి ఇటలీ నుండి భారతదేశంలోని గుజరాత్‌కు, అక్కడినుండి రాజస్థాన్‌కు రవాణా చేయబడ్డాయి. అక్కడ 2000 మంది హస్తకళాకారులు వాటిని నగీషీలుగా చెక్కారు. 70,000 చదరపు అడుగుల రాయిని చెక్కి వివిధ రకాల నమూనాలు, డిజైన్‌లు రూపొందించారు. చెక్కిన 40,000 రాయి ముక్కలు చికాగోకు రవాణా చేయబడ్డాయి. అక్కడ వాటిని 3డి జిగ్సా పజిల్ లాగా అమర్చారు.  దేవాలయ వెలుపలిభాగానికి టర్కిష్ సున్నపురాయి, లోపలిభాగానికి ఇటాలియన్ కర్రారా పాలరాయి ఉపయోగించబడింది.

దేవాలయం 22,000 చదరపు అడుగుల విస్తీర్ణంలో, 78 అడుగుల ఎత్తులో, 112 అడుగుల వెడల్పులో, 215 అడుగుల పొడవులో ఉంది. 16 గోపురాలతో మొదటిస్థానంలో ఉంది. ఇందులో 151 స్తంభాలు, 117 తోరణాలు, ఐదు పినాకిల్స్, నాలుగు బాల్కనీలు ఉన్నాయి.

16 నెలలపాటు నిర్మించిన ఈ దేవాలయాన్ని 2004, ఆగస్టు 7న ప్రముఖ్ స్వామి మహారాజ్ అధికారికంగా ప్రారంభించాడు. ఈ ప్రారంభోత్సవ వేడుకకు కాంగ్రెస్ సభ్యుడు హెన్రీ హైడ్, ఇల్లినాయిస్ రాష్ట్ర ప్రతినిధి జాన్ మిల్లర్ హాజరయ్యారు.

2004లో, ప్రత్యేక శైలి భారతీయ రాతి నిర్మాణం, ఇంజనీరింగ్, సాంస్కృతిక-ఆధ్యాత్మిక ప్రభావం వంటి అంశాలలో ఈ దేవాలయ కాంప్లెక్స్‌కు చికాగో బిల్డింగ్ కాంగ్రెస్ మెరిట్ అవార్డు వచ్చింది. 2005లో, స్టోన్ వరల్డ్ మ్యాగజైన్‌లో ఈ దేవాలయం పురాతన వారసత్వం, సాంప్రదాయ భారతీయ దేవాలయాల నైపుణ్యానికి చిహ్నంగా గుర్తించబడింది. ఇల్లినాయిస్‌లోని 150 గొప్ప ప్రదేశాలలో ఒకటిగా అమెరికన్ ఇన్‌స్టిట్యూట్ ఆఫ్ ఆర్కిటెక్ట్స్ చే గుర్తింపు పొందింది.

చిత్రమాలిక

మూలాలు

బయటి లంకెలు 

హిందూ దేవాలయాలు, అమెరికా
2004 స్థాపితాలు
ఇల్లినాయిస్